Nafarroako Parlamentuko Mahaiak, 2020ko irailaren 21ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Nafarroako Alderdi Sozialista eta Geroa Bai talde parlamentarioek, Podemos-Ahal Dugu Nafarroa foru parlamentarien elkarteak eta Izquierda-Ezkerra talde parlamentario mistoak aurkezturiko mozioa, zeinaren bidez Osasun Departamentua premiatzen baita osasun laguntza egokia eman diezaien COVID-19aren osteko patologia duten pazienteei.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osasun Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko irailaren 21ean

Lehendakaria: Unai Hualde Iglesias

MOZIOAREN TESTUA

Behean sinatzen duten talde parlamentarioek, Legebiltzarreko Erregelamenduan ezarritakoaren babesean, honako mozio hau aurkezten dute, Osasun Batzordean eztabaidatu eta bozkatzeko. Mozioaren bidez, Osasun Departamentua premiatzen da osasun laguntza egokia eman diezaien COVID-19aren osteko patologia duten pazienteei.

SARS-COV-2 koronabirusaren infekzioa ez da soilik sortzen ari patologia akutu bat, ZIUko ospitaleratzeak eragiten dituena, eta hilkortasuna. Egun, patologia ugari ari dira objektibatzen, koronabirusaren infekzioaren ondoren sortutako komorbilitateak direnak. Pazienteen % 10era irits daiteke sekuelak izan ditzaketenen kopurua. COVID-19aren osteko gaixotasuna deritzo horri. Espainian, 16.000 pazienteri onartu zaie gaixotasun hori.

COVID-19aren osteko patologia duten pazienteak iraupen luzeko konplikazioak –6 hilabetetik gorakoak– pairatzen ari dira: arnasketari, bihotzari, digestio-aparatuari, azalari eragiten dioten konplikazioak, sintoma orokorrak, neurologikoak... Paziente horien pluripatologiari erreparatuta, beharrezkoa da osasun-sistemak horiei kalitatezko eta diziplina anitzeko asistentzia ematea, oinarrizko osasun laguntzaren eta laguntza espezializatuaren artean koordinatua.

Horregatik guztiagatik, honako erabaki proposamen hau aurkezten dugu:

1.- Patologia berri hori –COVID-19aren osteko gaixotasuna– iraupen luzeko gaixotasun gisa aitortzea.

2.- Kalitatezko osasun laguntza ematea, oinarrizko osasun laguntzarekin koordinatutako diziplina anitzeko kontsulten bidez.

3.- Patologia berri horretan ikertzeko inbertitzea.

Iruñean, 2020ko irailaren 16an

Foru parlamentariak: Patricia Fanlo Mateo, Ana Ansa Ascunce, Ainhoa Aznárez Igarza eta Marisa De Simón Caballero